Продкаў сімвалізуюць Дзед і Баба. Яны апранутыя ў саматканае адзенне, якое захоўваецца ў скрынях як памяць пра талент і працу рук прашчураў, якія выраблялі адзенне і абутак уласнымі рукамі з вырашчанай імі самімі сыравіны. Дзед звычайна вядзе Казу, а Баба нясе сявеньку або торбу, у якую збірае каляду. Яшчэ ходзяць Цыган, які прадае каня, цыганка з дзіцем, якая варожыць, Бусел або Журавель… У Кобрынскім раёне я бачыла гуску ў абрадзе (пудзіла нясуць на руках), у Жыткавіцкім — сароку, якая прыносіць добрую вестку. Птушкі звязаны з выраем — разам з імі душы памерлых адлятаюць на той свет і вяртаюцца вясной, дапамагаючы нашчадкам у клопатах пра ўраджай. Варыянтаў абраду і персанажаў каляднага карнавалу шмат.